২৬ ওভারের ম্যাচে বাজি মারল অস্ট্রেলিয়া, কী কারণে হারল ভারত?

ওয়েব ডেস্ক: বৃষ্টিভেজা পারথে বাজিমাত করল অস্ট্রেলিয়া। সিরিজের প্রথম ওডিআই ম্যাচে (India Vs Australia) ভারতকে সাত উইকেটে হারাল অজিরা। ২৬ ওভারে মাত্র ১৩৭ রান তাড়া করতে কোনও অসুবিধার মুখে পড়তে হল না মিচেল মার্শদের (Mitchell Marsh)। পিচ এবং আবহাওয়ার কোনও সুবিধা নিতেই পারলেন না ভারতের পেসাররা। যে বাইশ গজে অজি পেসাররা আগুন জ্বালিয়েছেন, সেই পিচে কোনও প্রভাব ফেলতেই পারলেন না অর্শদীপ, সিরাজ, হর্ষিতরা। ফলে সিরিজে আপাতত ০-১ ব্যবধানে পিছিয়ে পড়ল ভারত।

রবিবার টসে জিতে প্রথমে ফিল্ডিং করার সিদ্ধান্ত নেন অজি অধিনায়ক মিচেল মার্শ। শুরু থেকেই নিয়ন্ত্রণের সঙ্গে বাইশ গজে সুইংয়ের জাদু দেখাতে শুরু করেন অজি পেসাররা। প্রত্যাবর্তনের ম্যাচে চূড়ান্ত ব্যর্থ হন রোহিত শর্মা (Rohit Sharma) ও বিরাট কোহলি (Virat Kohli)। এদিন রান পাননি অধিনায়ক শুভমন গিল (Shubman Gill) শ্রেয়স আইয়াররাও। অক্ষর প্যাটেল ৩১ রান করেন, ৩৮ রান করেন কে এল রাহুল। এছাড়াও আর কোনও ভারতীয় ব্যাটার সেভাবে ক্রিজে দাঁড়াতেই পারননি। ২৬ ওভারে ভারতের স্কোরবোর্ড থেমে যায় ১৩৬ রানে।

আরও পড়ুন: অস্ট্রেলিয়ার ধারালো সুইংয়ের সামনে ফ্লপ রো-কো জুটির কামব্যাক শো

টার্গেট ছিল কম, কিন্তু পিচ ছিল পেসারদের সহায়ক। তাই কিছুটা আশা ছিল। শুরুতে ট্র্যাভিস হেডকে আউট করে সেই আশা আরও বাড়িয়ে তোলেন অর্শদীপ সিং। কিন্তু ম্যাট শর্টকে সঙ্গে নিয়ে রান তাড়া করতে নেমে ইনিংস সামলেন অজি অধিনায়ক মিচেল মার্শ। শেষ অবধি ৪৬ রানে অপরাজিত থাকেন তিনি। জশ ফিলিপ্পি খেলেন ৩৭ রানের দায়িত্বশীল ইনিংস। ম্যাট রেনশো অপরাজিত থাকেন ২১ রানে। ভারতের হয়ে অর্শদীপ সিং, ওয়াশিংটন সুন্দর এবং অক্ষর প্যাটেল একটি করে উইকেট পান।

এদিনের ম্যাচ শুরুর দিকে বৃষ্টির জন্য একাধিকবার থামে। বৃষ্টির পর যখনই খেলা শুরু হয়, তখনই সুইংয়ের খেলা দেখান অজি পেসাররা। সেটাই সামলাতে পারেননি ভারতের ব্যাটাররা। আগামী ম্যাচে কি এই দুর্বলতা কাটিয়ে উঠতে পারবে টিম ইন্ডিয়া? ব্যর্থতা ভুলে কি রানে ফিরতে পারবেন বিরাট, রোহিত, শুভমনরা? এসব প্রশ্নের উত্তর ইতিবাচক হলেই এই সিরিজে ঘুরে দাঁড়াতে পারবে ভারত।